KLASA: 034-05/25-01/11

URBROJ: 711-02-02/06-2025-5

Zagreb, 3. ožujka 2025.

 **MARKO PALIAGA**

 Gradonačelnik

 Grad Rovinj

 **Predmet: mišljenje na zahtjev obveznika Marka Paliage, gradonačelnika**

 **Grada Rovinja**

 - daje se

Povjerenstvo za odlučivanje o sukobu interesa (dalje: Povjerenstvo) dana 23. siječnja 2025. godine zaprimilo je zahtjev za davanjem mišljenja koji je podnio obveznik Marko Paliaga, gradonačelnik Grada Rovinja.

 U zahtjevu obveznik navodi da trenutno obnaša dužnost gradonačelnika Grada Rovinja u drugom mandatu te je odlučio da se više neće kandidirati na izborima te se namjerava opet baviti poslom u ekonomskoj struci. Također navodi da je prije dolaska na funkciju gradonačelnika bio član uprave jednog trgovačkog društva u većinskom vlasništvu Grada Rovinja s kojim ima sklopljen sporazum o pravu na povratak na isto ili drugo odgovarajuće radno mjesto. Slijedom toga, moli za pojašnjenje postoje li zakonske zapreke da se nakon objave konačnih rezultata lokalnih izbora u 2025. godini može vratiti na obavljanje poslova u trgovačko društvo u većinskom vlasništvu Grada Rovinja na mjesto člana uprave (naravno uz preduvjet da nakon prestanka obnašanja dužnosti gradonačelnika bude od strane nove gradske vlasti odabran za posao člana uprave), odnosno da li može bez posebne suglasnosti Povjerenstva biti imenovan za člana uprave sukladno odredbi članka 23. stavka 2. Zakona o sprječavanju sukoba interesa ili bi to bilo moguće isključivo uz suglasnost Povjerenstva iz članka 23. stavka 6. istog zakona ili navedeno uopće ne bi bilo moguće po odredbama toga zakona.

Na dodatno traženje Povjerenstva imenovani je naveo da između Grada Rovinja i trgovačkog društva u većinskom vlasništvu Grada Rovinja s kojim ima sklopljen sporazum o pravu povratka na isto ili drugo odgovarajuće radno mjesto, postoji poslovni odnos kroz cijelo vrijeme njegovog mandata (kao i desetljećima ranije), obzirom se radi o trgovačkom društvu koje je osnovano i bavi se održavanjem zelenih površina, gradskih groblja, nerazvrstanih cesta, odvozom otpada te raznim drugim komunalnim poslovima. Ujedno je istaknuo da ni na koji način nije pogodovao navedenom trgovačkom društvu Komunalnom servisu d.o.o. niti je o bilo čemu svojevoljno odlučivao jer su sva plaćanja iz proračuna Grada Rovinja bila predviđena gradskim proračunom za tekuću godinu kao i Programom rada koji donosi Gradsko vijeće, a za čije je provođenje nadležan kao čelnik tijela izvršne vlasti. U prilogu je dostavio i proračunske transakcije Grada Rovinja prema tom trgovačkom društvu, kao i preslik sporazuma o pravu povratka na rad.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21. i 36/24. u daljnjem tekstu: ZSSI) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, na 72. sjednici održanoj 20. veljače 2025. godine, obvezniku daje mišljenje, kako slijedi.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti. Stavkom. 2 istog članka propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, osim ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na rad na isto ili drugo odgovarajuće radno mjesto. Nadalje, stavkom 6. istog članka propisano je da će Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa te će ga o suglasnosti obavijestiti u roku od 15 dana od dana zaprimanja zahtjeva obveznika.

U ovom konkretnom slučaju nesporno je da obveznik sukladno sklopljenom sporazumu ima pravo povratka na rad po prestanku obnašanja dužnosti gradonačelnika. Naime, Povjerenstvo je izvršilo uvid u dostavljeni sporazum sklopljen između Marka Paliage i Komunalnog servisa d.o.o. od 29. svibnja 2017. godine, kojim je ugovoreno da imenovani po prestanku obnašanja dužnosti gradonačelnika Grada Rovinja, u slučaju da ne bude ponovno izabran, ima pravo povratka i rasporeda na odgovarajuće poslove u radnom odnosu na neodređeno vrijeme bez provedbe javnog natječaja, time da se pod odgovarajućim poslovima podrazumijevaju poslovi u skladu sa stručnom spremom koju dužnosnik posjeduje.

Dakle, slijedom navedenog, nesporno je da po prestanku obnašanja dužnosti gradonačelnika, obveznik sukladno citiranom sporazumu ima pravo povratka na rad u trgovačko društvo Komunalni servis d.o.o. i rasporeda na odgovarajuće poslove sukladno svojoj stručnoj spremi, time da Povjerenstvo ističe da ne može ulaziti u tumačenje odredbi citiranog sporazuma u odnosu na to koji su poslovi odgovarajući.

Međutim, ukoliko se obveznik po prestanku obnašanja dužnosti planira javiti na natječaj za člana uprave u navedenom trgovačkom društvu, Povjerenstvo ukazuje na citiranu odredbu članka 23. stavka 1. kojima takvo imenovanje nije dozvoljeno u razdoblju od 18 mjeseci od prestanka obnašanja dužnosti. Također se obvezniku ukazuje i na citiranu odredbu stavka. 6. navedenog članka sukladno kojoj Povjerenstvo iznimno može dati suglasnost ako iz okolnosti konkretnog slučaja proizlazi da ne postoji sukob interesa.

Slijedom svega navedenog, Povjerenstvo smatra da se obveznik treba obratiti Povjerenstvu ukoliko se konkretna situacija doista i dogodi, odnosno ako po prestanku dužnosti doista iskaže interes za imenovanje na radno mjesto člana uprave. Dakle, sukladno citiranim odredbama ZSSI-a, obveznik treba tada zatražiti suglasnost Povjerenstva, opisati sve okolnosti i detalje slučaja, pri čemu će Povjerenstvo posebno razmotriti okolnost postojanja poslovnih odnosa Grada Rovinja i navedenog trgovačkog društva.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marko Paliaga, elektroničkom dostavom
2. Objava na internetskoj stranici Povjerenstva
3. Pismohrana